CELEX: 62015TN0178
Language: fi
Date: 2015-04-08 00:00:00
Title: Asia T-178/15: Kanne 8.4.2015 – Kohrener Landmolkerei ja DHG v. komissio

27.7.2015   
            
            
               FI
            
            
               Euroopan unionin virallinen lehti
            
            
               C 245/30
            
         Kanne 8.4.2015 – Kohrener Landmolkerei ja DHG v. komissio
   (Asia T-178/15)
   (2015/C 245/36)
   Oikeudenkäyntikieli: saksa
   
      Asianosaiset
   
   
      Kantajat: Kohrener Landmolkerei GmbH (Penig, Saksa) ja DHG-Deutsche Heumilchgesellschaft mbH (Frohburg, Saksa) (edustaja: asianajaja A. Wagner)
   
      Vastaaja: Euroopan komissio
   
      Vaatimukset
   
   Kantajat vaativat unionin yleistä tuomioistuinta
   
               —
            
            
               kumoamaan Euroopan komission päätöksen, joka on saapunut 2.3.2015
            
         
               —
            
            
               ottamaan tutkittavaksi kantajien 23.12.2014 esittämän vastaväitteen menettelyssä, jonka asianumero on AT-TSG-0007-01035.
            
         
      Oikeudelliset perusteet ja pääasialliset perustelut
   
   Kantajat väittävät kanteensa tueksi, että riidanalainen päätös on kumottava, koska se on oikeudellisesti virheellinen. Kantajien mukaan on näet niin, että jos ne haluavat esittää vastaväitteen aidon perinteisen tuotteen rekisteröintiä vastaan, niillä on asetuksen (EU) N:o 1151/2012 (1) 51 artiklan nojalla vastaväitteentekijöinä kolmen kuukautta aikaa toimittaa vastaväiteilmoitus kansallisille viranomaisille. Kantajat väittävät tässä yhteydessä, että kyseessä oleva hakemus julkaistiin 30.9.2014 (EUVL 2014, C 340, s. 6) ja vastaväiteilmoitus toimitettiin toimivaltaisille kansallisille viranomaisille 23.12.2014. Kantajat eivät voi olla vastuussa siitä, että määräaika on myöhemmin laiminlyöty. Kantajat huomauttavat lisäksi, etteivät ne voi itse vaikuttaa siihen, miten toimivaltaiset kansalliset viranomaiset toimivat ajallisesti toimittaessaan vastaväiteilmoitukset edelleen komissiolle, ja ettei riidanalaisessa päätöksessä oteta huomioon sitä, että vastaväite on esitetty oikeassa määräajassa. Päätöksessä otetaan huomioon ainoastaan päivä, jolloin kyseinen väiteilmoitus saapui Euroopan komissiolle.
   Kantajat väittävät lisäksi, ettei asetuksen N:o 1151/2012 51 artiklassa säädetä mistään määräajasta, jonka kuluessa kansallisten viranomaisten on toimitettava vastaväiteilmoitus eteenpäin. Ratkaisevaa on näin ollen pelkästään se, milloin kantajat ovat toimittaneet vastaväiteilmoituksen kansallisille viranomaisille.
   
      (1)  Maataloustuotteiden ja elintarvikkeiden laatujärjestelmistä 21.11.2012 annettu Euroopan parlamentin ja neuvoston asetus (EU) N:o 1151/2012 (EUVL L 343, s. 1).